સંસદ ભવનના ગેટ નં. પ પર ઉપરાષ્ટ્રપતિ, વડા પ્રધાન, લોકસભાના અધ્યક્ષ અનેે સંસદીય બાબતોના પ્રધાન કોવિંદ અને મુખરજીને સંસદના સેન્ટ્રલ હોલ સુધી દોરી ગયા હતા. સંસદના સેન્ટ્રલ હોલમાં મંચ પર વચ્ચેની ખુરશી પર વિદાય લઇ રહેલા રાષ્ટ્રપતિ પ્રણવ મુખરજી બિરાજ્યા હતા અને તેમની બાજુની ખુરશી પર નવા ચૂંટાયેલા રાષ્ટ્રપતિ રામનાથ કોવિંદે બેઠક ગ્રહણ કરી હતી. ત્રીજી ખુરશી પર મુખ્ય ન્યાયમૂર્તિ જે. એસ. ખેહર બેઠા હતા અને બાકીની બે ખુરશીઓ પર એકમાં ઉપરાષ્ટ્રપતિ હામિદ અન્સારી અને બીજી ખુરશી પર લોકસભાનાં અધ્યક્ષ સુમિત્રા મહાજન બેઠાં હતાં. ભારતના મુખ્ય ન્યાયમૂર્તિ જે. એસ. ખેહરે રામનાથ કોવિંદને હોદ્દા અને ગુપ્તતાના શપથ લેવડાવ્યા બાદ બંને રાષ્ટ્રપતિઓએ ખુરશી બદલી હતી.